**NYÍLT PÁLYÁZATI FELHÍVÁS**

**A Belügyminisztérium Gazdasági Helyettes Államtitkársága**

**nyílt pályázatot hirdet**

**a belügyi szervek saját vagyonkezelésében lévő ingatlanokon történő**

**„üzemeltetési költségcsökkentést eredményező energetikai fejlesztések**

**visszatérítendő pénzügyi támogatására”**

**PÁLYÁZAT KÓDJA: BM/ 3843 /2020.**

**1.  A pályázat célja**

Olyan beruházások, rekonstrukciók, átalakítások, fejlesztések egyszeri, visszatérítendő támogatása, amelyek az ingatlanok üzemfenntartási költségeit **energetikai fejlesztés** révén képesek hatékonyan csökkenteni, biztosítják az energiahordozókkal való takarékosabb gazdálkodást, és elősegítik a veszteségek mérséklését, így például:

- fajlagos energiaigény csökkentés (fűtőberendezések energetikai korszerűsítése jobb hatásfokú, szabályozható készülékek beépítésével, stb.);

-  hőveszteségek utólagos hőszigeteléssel történő csökkentése (külső határoló szerkezetek utólagos szigetelésével, nyílászáró cseréjével, stb.);

 -  villamosenergia-felhasználás mérséklése (kül- és beltéri világítási rendszerek korszerűsítésével, stb.);

- megújuló energiahordozók alkalmazása (napelem, napkollektor, hőszivattyú, stb.);

- vízhasználat megtakarítás (szürkevíz, stb.).

**2.  A pályázaton résztvevők köre**

A pályázaton a **Belügyminisztérium irányítása alatt álló költségvetési szervek** közül azok vehetnek részt, amelyek a **saját vagyonkezelésükben levő ingatlanon** kívánnak energetikai fejlesztést megvalósítani és a fejlesztés megvalósításához szükséges pénzösszeg **legalább 20%-át saját forrásból** **fedezni tudják** (a továbbiakban: „**Pályázó”**). A Belügyminisztérium (a továbbiakban: „**Támogató**”) felhívja a figyelmet, hogy a nyertes Pályázónak a visszatérítendő költségvetési támogatás (a továbbiakban: **„Támogatás”**) felhasználásáról készült beszámoló keretében a saját forrással is el kell számolni.

**3.   Pályázati feltételek**

Pályázni olyan műszakilag megvalósítható fejlesztéssel lehet, amely a korszerűség követelményeit kielégíti, megfelel az energetikai, a biztonságtechnikai és környezetvédelmi előírásoknak, legkésőbb **2020. december 15-ig megvalósítható** és a ráfordításhoz nyújtott **Támogatás összege 6 (hat) éven belül visszatérítésre kerül a Támogató részére.** A várható megtakarítást számítással szükséges kimutatni és alátámasztani.

A Támogatás egyéb (pl. európai uniós forrásból támogatott) pályázat részeként vagy forrásaként nem vehető igénybe.

Egy költségvetési szerv **több pályázatot is benyújthat egyidejűleg.**

A Pályázó pályázaton való részvételének feltétele, hogy az előző években megkötött támogatási szerződés/(ei)ben vagy kiadott támogatói okirat(ai)ban foglaltaknak megfelelően a megvalósított fejlesztés(ei)ről szóló szakmai és pénzügyi beszámolási, esetleges visszafizetési, vagy az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: „**Ávr.**”) 150. § (4) bekezdése alapján a korábbi támogatás tekintetében Kincstár Központi Maradványelszámolási Alap számlája javára befizetési kötelezettségének a tőle elvárható mértékben a támogatási jognyilatkozatokban foglalt határidő szerint eleget tett.

1 (egy) évre kizárásra kerül a pályázatból az a Pályázó, aki az előző évben pályázott, nyert, ugyanakkor a saját érdekkörében felmerülő okból nem valósította meg a korábbi pályázata szerinti fejlesztését.

**4.  A pályázat benyújtása, forrása, értékelése**

**A pályázati dokumentációt** jelen pályázati felhívás kitöltött mellékleteivel (kizárólag az Adatlap 1-2 részét, illetve az Adatlapon megjelölt mellékleteket) együtt **elektronikusan** a Robotzsaru elektronikus iratkezelő rendszeren **kell benyújtani** a Belügyminisztérium Műszaki Főosztálya (a továbbiakban: „**BM Műszaki Főosztály**”) részére.

**A pályázat benyújtási határideje: 2020. március 09. (A határidő után beérkező pályázatok nem kerülnek elfogadásra.)**

**A rendelkezésre álló forrás:** a Magyarország 2020. évi központi költségvetéséről szóló 2019. évi LXXI. törvény 1. melléklet, XIV. Belügyminisztérium fejezet, 20. fejezeti kezelésű előirányzatok cím, 1. Ágazati célfeladatok alcím 2. Energia-racionalizálás jogcímcsoport megnevezésű fejezeti kezelésű előirányzatra (ÁHT-T azonosító: 237778) befolyt 2020. évi bevétel, amely - a korábbi években a belügyi szervek saját vagyonkezelésében lévő ingatlanokon történő „üzemeltetési költségcsökkentést eredményező energetikai fejlesztések pénzügyi támogatására” kiírt pályázatokon nyertes kedvezményezettek 2020. évi törlesztő részleteiből várhatóan - a pályázati döntés időpontjában **összesen 69 015 767,- Ft, azaz hatvankilencmillió-tizenötezer-hétszázhatvanhét forint.** A pályázati keretösszeg a pályázati döntés napján rendelkezésre álló befolyt bevételekkel – amennyiben az magasabb mint a jelen pályázati kiírásban szereplő keretösszeg - emelkedik. A pályázati keretösszeg abban az esetben, amennyiben a pályázati döntés napjáig nem folyik be valamennyi, a 2020. évre vonatkozó törlesztő részlet, a be nem folyt bevétel összegével csökken.

*Jogszabályváltozás, valamint az Ávr. 67. § (1) bekezdés a) és b) pontja esetén a pályázati kiírásban foglaltak módosulhatnak, így különösen a pályázati keretösszeg az* „Energia-racionalizálás” fejezeti kezelésű előirányzatra 2020. évben a pályázati döntést követően további befolyt bevétellel megnövelhető!

**Értékelési szempontok, fontossági sorrendben:**

Az elbírálás során **elérhető maximális pontszám: 200 pont, amely az alábbiak szerint kerül figyelembevételre:**

-  a visszatérítés vállalt ideje (maximálisan az elérhető pontszám 25%-a, azaz 50 pont),

(A visszatérítés időtartama nem lehet hosszabb a pályázatban kimutatott megtérülési időnél, de maximum 6 (hat) év, minimális összege pedig a támogatás 1/6-a, de legalább 1.000.000 Ft/év, azaz egymillió forint/év. A törlesztés évente egyszer, február 20-ig történhet meg.),

- a saját forrás %-os aránya (maximálisan az elérhető pontszám 25%-a, azaz 50 pont),

(a minimális 20 % saját forrás biztosítása kötelező, az ettől magasabb mérték pontozásra kerül, , az 50 % feletti rész azonban nem))

-  az energia-megtakarítás, illetve üzemeltetési költségcsökkenés éves összege (maximálisan az elérhető pontszám 25%-a, azaz 50 pont),

-  a pályázat előkészítettsége (maximálisan az elérhető pontszám 25%-a, azaz 50 pont).

A pályázatokat a BM Gazdasági Helyettes Államtitkára (a továbbiakban: BM GHÁT) által felkért szakértőkből álló bizottság bírálja el és tesz javaslatot a támogatások odaítélésére.

Hiánypótlásra lehetőség nincs.

**A Támogatás odaítéléséről a BM GHÁT dönt** a szakértői bizottság javaslatai alapján**.**

**A pályázat elbírálásának határideje 2020. március 30. Az eredményről, a támogatási döntésről a Pályázók 15 (tizenöt) napon belül írásbeli értesítést kapnak.**

A Pályázó jogorvoslat iránti kérelmet (kifogást) nyújthat be a BM Műszaki Főosztály részére (1051 Budapest V., József Attila u. 2-4.), ha pályázati eljárásra, a támogatási döntés meghozatalára vonatkozó eljárás véleménye szerint jogszabálysértő. A jogorvoslat iránti kérelem (kifogást) benyújtására a kérelemmel érintett támogatói intézkedés, mulasztás a kifogást benyújtó tudomására jutásától számított 5 (öt) napon belül írásban van lehetőség. A Támogató a benyújtott kérelmet annak beérkezésétől számított 10 (tíz) napon belül elbírálja és döntéséről írásban tájékoztatja a kérelmet benyújtót.

Az elnyert támogatás a pályázatban megjelölt energia-racionalizálási fejlesztés finanszírozására szolgál, amelynek keretében költségként a fejlesztéshez kapcsolódó tervezés, tervezői művezetés, műszaki ellenőrzés, valamint a kivitelezés, beszerzés költségét számolhatja el. Minden egyéb költség el nem számolható költségnek minősül.

A Támogató az elnyert Támogatást egy összegben az államháztartásról szóló 2011. évi CXCV. törvény és az Ávr. 34. § (2) bekezdés b) pontja alapján átutalással bocsátja rendelkezésre támogatási előlegként a nyertes Pályázó pénzügyi intézménynél nyitott és a kiadott támogatói okiratban rögzített pénzforgalmi számlájára. A Támogatás folyósításának határideje: a támogatói okirat hatályba lépését követő 15 (tizenöt) napon belül.

A nyertes Pályázó a Támogatást a pályázati döntés napjától legkésőbb 2020. december 15-ig jogosult felhasználni (*csak ezen időtartam alatti teljesítési időponttal – ami alatt nem a fizetési határidő értendő – kiállított számlák számolhatók el a támogatói okirat szerinti támogatási jogviszony keretében, melyek kifizetése – pénzügyi teljesítése - 2020. december 15-ig szintén megtörtént*).

A támogatás intenzitása a saját forrás arányának függvénye, maximálisan 80 %.

**5.  Támogatói okirat kiadása, teljesítés, ellenőrzés**

A **BM Műszaki Főosztály vezetője** a nyertes Pályázóknak **támogatói** **okiratot ad ki, mely tartalmazza különösen, de nem kizárólagosan az alábbiakat:**

 - a műszaki, pénzügyi teljesítés;

 - a visszatérítési kötelezettségvállalás;

 - a törlesztés ütemezése: a visszatérítés évente 1 (egy) alkalommal, a kiadásra kerülő támogatási okiratban foglaltak szerint történik;

 - a visszatérítés időtartama, amely nem lehet hosszabb a pályázatban kimutatott megtérülési időnél, de maximum 6 (hat) év, minimális összege pedig a támogatás 1/6-a, de legalább 1.000.000 Ft/év (egymillió forint/év; kivéve az utolsó, tört részletet);

 - a visszatérítés ellenőrzését;

 - a késedelmes visszatérítés jogkövetkezménye;

 - a tényleges megtakarítások dokumentálása (számlák, mérési adatok, számítások stb.)

**A támogatói okirat kiadásának tervezett időpontja: támogatási döntést követő 35 (harmincöt) nap.**

A Támogatónak a támogatói okirat kiadása után jogában áll a támogatói okiratban foglaltakat folyamatosan ellenőrizni.

A nyertes Pályázó köteles a Támogatás felhasználása során - ha ennek a közbeszerzésekről szóló 2015. évi CXLIII. törvény szerinti feltételei fennállnak - közbeszerzési eljárást lefolytatni.

A nyertes Pályázó köteles a Támogatás felhasználásával kapcsolatos ellenőrzést tűrni és adatszolgáltatási kötelezettségének eleget tenni az arra jogosult szerveknek.

A Támogató a nyertes Pályázók tekintetében a biztosíték kikötésétől eltekint az Ávr. 84. § (1) bekezdés b) pontja alapján.

**6.  Egyéb**

Jelen pályázati felhívás és annak mellékletei a [www.kormany.hu](http://www.kormany.hu) honlapról letölthetők.

A pályázattal kapcsolatos egyéb kérdésekben felvilágosítást nyújt: Tatár István (tel.: 441-1603, BM: 15-829, Fax:441-1997, BM:14-997, e-mail cím: robert.istvan.tatar@bm.gov.hu).

Jelen pályázati kiírás elválaszthatatlan részét képezi a BM/3843-1/2020. iktatószámú, a feladatok finanszírozására vonatkozó fedezetigazoló feljegyzés,ha azok fizikai értelemben nem is kerül csatolásra.

**Mellékletek:**

1. *számú melléklet: Adatlap 1. és 2. rész*